ฟินันซ่าย้ำโอกาสยุโรป ลงทุนโปรตุเกส6เดือน
&nbsp;
18 ส.ค. 2554

โพสต์ทูเดย์ — บลจ.ฟินันซ่า ย้ำสถานการณ์ยุโรปเป็นโอกาสลงทุน ส่งกองทุนพันธบัตรโปรตุเกสขายต่อ 6 เดือน ผลตอบแทน 3% ต่อปี
นายธีรพันธุ์ จิตตาลาน ประธานเจ้าหน้าที่บริหารและกรรมการบริหาร บริษัทหลักทรัพย์จัดการกองทุน (บลจ.) ฟินันซ่า เปิดเผยว่า ปัญหาในยุโรปเป็นโอกาสในการลงทุน เนื่องจากสถานการณ์ในยุโรปดีขึ้นแล้ว จากก่อนหน้านี้นักลงทุนกังวลว่าโปรตุเกสอาจจะไม่สามารถขายพันธบัตรได้ จึงต้องยอมรับความช่วยเหลือทางการเงิน และไม่จำเป็นต้องกู้เงินจากตลาดด้วยอัตราดอกเบี้ยที่สูงจนเกินไป 
ทั้งนี้ จากข่าวการออกมายืนยันการแก้ไขปัญหาเศรษฐกิจในประเทศอย่างจริงจังของนายกรัฐมนตรีโปรตุเกส และข่าวการช่วยเหลือจากประเทศมหาอำนาจต่างๆ โดยเฉพาะล่าสุดนายโยชิฮิโกะ โนดะ รัฐมนตรีว่าการกระทรวงการคลังญี่ปุ่น ที่จะซื้อพันธบัตร 20% ที่ยูโรโซนวางแผนไว้ว่าจะออกขายร่วมกันในเดือนนี้ ทำให้สกุลเงินยูโรพุ่งขึ้นทันที ซึ่งสะท้อนว่าความเสี่ยงที่รัฐบาลในกลุ่มยูโรจะผิดนัดชำระหนี้ยังมีต่ำ โดยก่อนหน้านี้รัฐบาลจีนก็ได้เข้าซื้อพันธบัตรรัฐบาลของประเทศต่างๆ ในยุโรปเช่นกัน 
ปัจจุบันประเทศโปรตุเกสยังคงได้รับอันดับความน่าเชื่อถือของประเทศที่ระดับ A1 (มูดี้ส์) A (เอสแอนด์พี) และ AA (ฟิทช์)
ล่าสุด บลจ.ฟินันซ่า ได้ออกกองทุนที่ลงทุนในพันธบัตรรัฐบาลโปรตุเกสที่มีอายุประมาณ 6 เดือน มีนโยบายป้องกันความเสี่ยงจากอัตราแลกเปลี่ยนทั้งจำนวน คาดว่าจะมีอัตราผลตอบแทนที่ประมาณ 3.00% ต่อปี เหมาะกับผู้ลงทุนที่ต้องการทางเลือกที่สูงกว่าอัตราดอกเบี้ยเงินฝากในปัจจุบัน ซึ่งเป็นโอกาสที่ดีสำหรับการลงทุนระยะสั้น เพราะมีผลตอบแทนที่สูงกว่าการฝากเงิน เสนอขาย 10 บาทต่อหน่วยลงทุน ลงทุนขั้นต่ำเพียง 2,000 บาท โดยมีผลตอบแทนอยู่ที่ประมาณ 3% ต่อปี และอาจพิจารณาออกกองทุนที่ไปลงทุนในพันธบัตรรัฐบาลประเทศอื่นๆ ในยุโรปอีกด้วย โดยจะพิจารณาความเหมาะสมจากภาวะตลาด สถานการณ์ในยุโรป และผลตอบแทนจากการลงทุนในประเทศเป็นหลัก